Los(van)lyf | SkalkSkryf
« Geleende goed
Son en See »
Julie 5, 2010 deur Louwie
Ek sien dat die nuwe redakteur van die sekstydskrif ‘Loslyf’ `n dame is. (party mense noem haar nou baie ander name wat niks met dame te doen het nie.) Na berig word maak sy aanspraak daarop dat sy `n toegewyde Christen is wat haar geloofslewe baie ernstig opvat. Sy beoog glo om die ou Loslyf op te gradeer met gehalte artikels sodat die intellektueel begaafdes (in teenstelling met die testosteroon begaafdes?) ook die tydskrif sal wil lees. Meen dit nou sy gaan skryf oor mense se ekstatiese geestelike ervarings gedurende orgasme?
As daar nou al ooit `n geleentheid was vir `n simbiotiese saambestaan (as’t ware `n kruisbestuiwing) van die vlees en die gees, dan is dit hier in die nuwe, verbeterde Loslyf. Dink net, die nuwe redaktrise gee elke maand (of kom die tydskrif elke week uit?) aan `n predikant die geleentheid om `n artikel, `n preek of `n lewenslessie in Loslyf te publiseer. Sondag kondig Dominee van die kansel af aan dat sy skrywe in hierdie maand/week se uitgawe gepubliseer gaan word. Hy kondig ook aan dat die tydskrif volgende Sondag gratis aan alle lidmate uitgedeel gaan word, suiwer net sodat hulle sy boodskap kan lees natuurlik. By die kerk se een uitgang sal `n silwer kollekte gehou word waar die kinders en die wat nie `n Loslyf (by wyse van spreke) wil hê nie, die kerk na die diens kan verlaat. By die ander uitgang, waar net papiergeld as donasie aanvaar sal word, sal die tydskrif gratis uitgedeel word.
Dink net hoe vol gaan die kerk die volgende Sondag wees. Om seker te wees van `n sitplek sal jy maar vroeg moet opdaag. En dink net hoe `n hupstoot die kerk se weduwee en wese fonds gaan kry met al die donasies. Dis `n wen-wen situasie. Loslyf se sirkulasie skiet die hoogte in, en die kerk vul deesdae se al leër wordende banke en dus ook sy geldkoffers tot barstens toe.
Die kerk se aanddienste, wat lank reeds afgeskaf is weens min belangstelling, kan weer herleef deur die gemeente aan te moedig om die tydskrif (nou met sy opbouende, gehalte inhoud) deur die dag te lees in plaas van die dekadente Sondagkoerant met al sy geweld, misdaad en skinderstories. Die aand moet die gemeente dan hulle Loslywe kerk toe bring waar `n bespreking van Dominee se artikel sal plaasvind.
Die nuwe, Christelike Loslyf kan ook loshand die beste manier wees om aan die jong mense gehalte seksvoorligting te gee gedurende die aanddiens. Ek is seker die nuwe redaktrise sal met graagte gehalte Loslyf video’s as hulpmiddel en ter demonstrasie, aan die Dominee voorsien (te koop na die diens met 10% van die opbrengs as kommissie aan die kerk natuurlik.)
Ek hou van hierdie meisie. Dis `n dame met ambisie, met visie. Ek dink ek moet my as konsultant by haar gaan aanmeld. Ek het nog `n paar idees wat ek met haar wil deel, streng Christelik natuurlik. Dink byvoorbeeld aan die eeue oue tradisie van tempelprostitusie. Dit sal die manne (en hulle geld) weer in hulle duisende terug kry in die kerk. Dink swepe en sambokke en boeie, natuurlik suiwer as instrumente van boetedoening vir sondes, en om te ly vir jou geloof. (nog 10% van verkope aan die kerk)
Ernstig nou. Die vraag is, kan jy, as godsdiens jou erns is, die redakteur van `n eksplisiete sekstydskrif wees? Ek vra, want ek is biekie dom met die een.
Posted in Louwie | Tagged kerk, Loslyf, Seks | 8 Kommentaar
op Julie 5, 2010 at 8:34 nm Joh
Nou het jy die stomme apie stom geslaan. Sy oë is so groot van verwonnering, en hy vou sy hainkies mooi tesame. ‘n Nuwe bedeling word ingelui.
op Julie 7, 2010 at 8:26 vm Joh
Dié antie het waarskynlik nog nooit Matt 6:19-24 gelees nie. Of as sy het, is haar persoonlike interpretasie daarvan so skeef dat dit die nuwe slagspreuk van Loslyf kan word.
op Julie 7, 2010 at 9:49 vm demoerin
Volgende is seker ‘n rook area agter in die kerk….
op Julie 7, 2010 at 12:56 nm Nadenker
Ek weet oor die een nie. Soos dit geskryf staan, wat het die lig te doen met die duisternis? – veral as dit by mans kom wat met honger oë na iets kyk wat nie aan hulle behoort nie 😉
op Julie 7, 2010 at 7:53 nm Rustig
As sy ‘n Christen is dan was Moeder Theresa ‘n Hells Angel”.
op Julie 8, 2010 at 4:05 nm demoerin
Jou titel klink ook of die post moontlik oor purgasie kan gaan 😆
op Julie 8, 2010 at 9:31 nm Louwie
Joh, as jy nou baie skewe interpretasies van die Groot Boek van `n ander kant af wil sien moet jy daar by demoerin gaan kyk wat Rheta vir hom geskryf het. Shit!
Demoerin, ja `n rook area waar jy Klippies en Coke ook kan kry?
Nadenker, “wat het die lig te doen met die duisternis?”
Dit bring ons by die ou filosofiese vraag – ‘is donker bloot die afwesigheid van lig?’
Rustig, nou dat jy praat van daai Moeder, as ek so luister en lees van haar dan kan sy net dalk `n Hells Angel met `n mission gewees het.
Daar word vertel dat sy in haar jong dae eendag by `n winkel ingestap het en `n wavrag vol kos gevat en by die deur uitgeloop het. Toe sy gekeer word gaan sy aan’t skreeu soos `n banshee. Toe bestuur geroep word sê sy sy vat die kos vir honger kinders en hou aan skreeu tot hulle haar laat gaan met kos en al. Sy was nie `n maklike antie nie!
Die een wat ek altyd sal onthou is toe hulle haar vra, as sy bid, wat vra sy vir God. Toe sê sy sy vra niks, sy luister. Toe vra hulle en wat maak God as sy so luister, toe sê sy Hy luister.
Fantasties, is dit nie!
Purgasie Demoerin! Ha ha. Ja die ou lyf en sy drange bly maar ons kruis! Wie van ons het nie `n Hustler in ons jong dae beloer nie ….. natuurlik suiwer vir die gehalte artikels en kunstige foto’s wat daarin was 😀
op Julie 9, 2010 at 7:41 vm demoerin
Dit wassie Hustler nie… Scope het die gehalte artikels gehad.. tsk tsk tsk